Gala mung nga Jinghpaw ni majan jahkring na hpyi shawn n-gun madun
- In Majan Shiga
- Last Updated on 19 July 2012
- By KNG
- Hits: 797
Gala mung, mare daju, New Delhi kaw shanu nga ai, Jinghpaw Wunpawng myusha ni hte, myit rum hpu nau ni kawn, Jinghpaw mungdaw hta byin nga ai majan jahkring na, sat zingri ai lam ni jahkring na matu, hpyi shawn ai n-gun madun lamang hpe June praw 9, daini galaw wa sai re.
Jinghpaw Wunpawng myusha hte Myen mung na myit rum bawsang myusha Hkang, Myen, Karen hte Rahkai, masha n-gun yawng 100 daram gaw, 2012 June 9 ya majan byin ai laning mi hpring ai shani hta, New Delhi mare kaba na, Jantar Mantar shara hta n-gun madun ai lam hpe, shani hkying 11 kawn hkying 1 du hkra galaw wa ai rai nga ai.
Ndai n-gun madun ai lam gaw, mungkan shara shagu na Jinghpaw Wunpawng myusha ni Myen asuya hpyendap kawn, Jinghpaw ni hpe majan hpaw gasat ai lam ni jahkring kau na matu, hpyi shawn ai lam ni hte matut manoi galaw wa ai rai nga ai.
“Myen hpyen asuya up hkang lailen hte shan hte sha matut up nga ding sa, Myen mungdan simsa na n re, kaja wa galai shai ai lam mung nga na n re,” nga nna, 1988 ning a jawngma ningbaw langai rai nga ai, Slg. Kyaw Than kawn tsun ai.
Mungkan shara shagu na, Jinghpaw Wunpawng mung masa myit rawt hpung 20 daram hte mungdan shara shagu na, kaga mung masa, shinggyim ahkaw ahkang shamu shamawt ai wuhpung 50 daram kawn, myit hkrum nna, ka shapraw da ai, hpyi shawn laika hpe mung, New Delhi kaw nga ai, Miwa mungdan sumtsan salang rung, Myen mungdan a sumtsan salang rung hte gala mungdan hkringmang daju a rung de, sa jaw sai rai nga ai.
Ndai ndau shabra, hpyi shawn laika hta, madung hku nna, Jinghpaw mungdaw hta byin nga ai Myen asuya a majan, mung shawa ni hpe zingri sat nat ai lam ni hpe jahkring kau na, majan a majaw jam jau hkrum nga ai ni hpe, garum ningtum ni lawan dik ai hku jaw mat na matu hte lachyum rawng ai, mung masa bawngban jahkrup ai lam ni lawan dik ai hku galaw na matu hpyi shawn tawn ai re.
Ndai laika hpe Mungkan Wunpawng Hpung (United Nations) a ninggawn amumadu Slg. Ban Ki-moon hte Myen mung hte seng ai UN a shinggyim ahkaw ahkang datkasa Tomas Ojea Quintana hpang de mung sa jaw ai rai nga ai.
“Daini anhte ndai zawn, n-gun madun ai lam galaw ai gaw, mungkan shara shagu na ni, Jinghpaw mung kaw byin nga ai lam ni hpe grau chye wa na matu re,” nga nna, Delhi du Jinghpaw Wuhpung a ningbaw langai rai nga ai, Slg. Gun La kawn tsun ai.
Jinghpaw mungdaw kata hta majan matut manoi byin nga ai rai nna, ya ten hta hpyen yen tsin yam ni, 80,000 du wa sai lam chye lu ai.
Hpyen yen (Internally Displaced Persons) ni law jat wa tim, garum ningtum ni lu ai lam n law ai hte, mungkan shara shagu na, garum ningtum hpung ni mung, Myen asuya kawn, pat hkum da ai a majaw, garum na yak nga ai hpe matu chye lu ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn